SKRIFTLIG FORESPØRGSEL E-2289/01

af Alexander de Roo (Verts/ALE), Miquel Mayol i Raynal (Verts/ALE),María Sornosa Martínez (PSE) og Laura González Álvarez (GUE/NGL)til Kommissionen

(31. juli 2001)

Om: Den spanske plan for forvaltning af vandressourcerne (plan hidrológico nacional): forvaltning af vandløbsopland, analyse af belastning og virkninger samt EU-støtte

I sit svar på forespørgsel E-0003/01(1) af 6. april 2001 anførte Kommissionen følgende i forbindelse med de oplysninger, som de spanske regering havde fremsendt om den spanske vandforvaltningplan: Planen indeholder analyser og detaljer i forbindelse med de forskellige flodbækkener, men udgør også samtidig en overordnet ramme for den nationale vandpolitik, der rækker videre end begrebet vandområdeforvaltning i Europa-Parlamentets og Rådets vandrammedirektiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger.(2)

For så vidt angår sidstnævnte direktiv, skal planens gennemførelse ske under opfyldelse af følgende forpligtelser:

a) udarbejdelse af detaljerede vandområdeplaner for hvert enkelt vandløbsopland i Spanien senest i 2009,

b) udarbejdelse af en analyse af belastninger og miljøvirkninger, herunder en økonomisk analyse senest i 2004.

Har den spanske regering forelagt vandområdeplanerne og analysen af belastninger og miljøvirkninger samt den dertil hørende økonomiske analyse?

I tilfælde af at den spanske regering ikke har opfyldt disse krav, vil EU da finansiere de projekter, der indgår i den spanske vandforvaltningsplan, herunder projektet til forhøjelse af Yesa-dæmningen og projekterne for Santaliestra- og Biscarrués-dæmningerne?

(1) EFT C 261 E af 18.9.2001, s. 27.

(2) EFT L 327 af 22.12.2000.

Svar afgivet på Kommissionens vegne af Michel Barnier

(23. oktober 2001)

De spanske myndigheder har som led i en overtrædelsesprocedure vedrørende gennemførelsen af Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø(1), meddelt Kommissionen sine planer om forvaltningen af sine vandressourcer (planes hidrológicos de cuenca). Disse planer blev vedtaget af den spanske regering i 1998 i henhold til den spanske vandlov 29/1985.

Som nævnt i svaret på skriftlig forespørgsel E-0003/01(2) skal Kommissionen præcisere, at bestemmelserne i Rådets og Parlamentets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger(3) endnu ikke finder anvendelse på medlemsstaterne.

I overensstemmelse med Rådets forordning (EF) nr. 1164/94 af 16. maj 1994 om oprettelse af Samhørighedsfonden(4) og med Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(5), skal Kommissionen minde om, at alle projekter, der modtager fællesskabsstøtte, skal være i overensstemmelse med fællesskabsretten, herunder bestemmelserne om miljøbeskyttelse. Derfor vil Kommissionen gennemgå hvert vandprojekt, der ansøges om støtte til, efter dette princip.

Det skal understreges, at både de spanske vandplaner samt udvælgelsen af de projekter, der søges om fællesskabsstøtte til, hører ind under de nationale medlemsstaters kompetence efter subsidiaritetsprincippet.

(1) EFT L 129 af 18.5.1976.

(2) EFT C 261 E af 18.9.2001, s. 27.

(3) EFT L 327 af 22.12.2000.

(4) EFT L 130 af 25.5.1994.

(5) EFT L 161 af 26.6.1999.